MINISTARSTVO RADA I MIROVINSKOGA SUSTAVA

Zagreb, 29. kolovoza 2013. godine

IZVJEŠĆE O

PROVEDENIM AKTIVNOSTIMA

U CILJU RJEŠAVANJA PROBLEMA U

PODUZEĆIMA U PRETEŽITO DRŽAVNOM VLASNIŠTVU

Na sastanku resornih ministara s predstavnicima sindikata i uprava društava u pretežito državnom vlasništvu, koji je održan 5. lipnja 2013. godine u Ministarstvu rada i mirovinskoga sustava, zaključeno je da:

* će, u predstojećem razdoblju biti nužno provesti određene aktivnosti kako bi se tvrtke prilagodile okolnostima koje sa sobom nosi članstvo u EU;
* je predstojeće aktivnosti u tvrtkama potrebno provesti u suradnji sa sindikatima kako bi se zajedničkim radom iznašla najbolja moguća rješenja usmjerena na postizanje efikasnosti tvrtki te na boljitak zaposlenih u tim tvrtkama;
* će se rješavanju problema tvrtki u pretežito državnom vlasništvu pristupiti sektorski, na način da se u okviru pojedinih resora organiziraju sastanci predstavnika sindikata i uprava društava u pretežito državnom vlasništvu, kojima će, u dogovoru sa resornim ministarstvima, koordinirati Ministarstvo rada i mirovinskoga sustava.

Slijedom zaključaka sa spomenutog sastanka, Ministarstvo rada i mirovinskoga sustava je dopisom od 24. lipnja 2013. godine upućenim resornim ministarstvima (Ministarstvu gospodarstva, Ministarstvu turizma, Ministarstvu poljoprivrede i Ministarstvu pomorstva, prometa i infrastrukture), ministarstvima predložilo organiziranje sektorskog sastanka sa sindikatima iz tog sektora s temom: „Dogovor o dinamici i načinu rada socijalnih partnera na rješavanju problema u pojedinim tvrtkama u procesu restrukturiranja“, te je zatražilo resorna ministarstva da o ishodu održanog/ih sastanka/naka izvijeste Ministarstvo rada i mirovinskoga sustava, kako bi temeljem dostavljenih informacija Ministarstvo rada i mirovinskoga sustava, za sljedeći sastanak, bilo u mogućnosti izraditi objedinjenu informaciju o izvršavanju zaključaka sa održanih sastanaka.

Postupajući po prijedlogu Ministarstva rada i mirovinskoga sustava, očitovanje su dostavili Ministarstvo poljoprivrede, Ministarstvo turizma te Ministarstvo pomorstva, prometa i infrastrukture za pojedine tvrtske u pretežito državnom vlasništvu.

**Sektor turizma**

U cilju rješavanja problema u poduzećima u pretežito državnom vlasništvu u sektoru turizma, socijalni partneri održali su sastanak 17. srpnja 2013. godine, na kojem su se dogovorili da će pri rješavanju problema u tom sektoru, pažnju posvetiti tvrtkama koje su u postupku predstečajne nagodbe. Ujedno je istaknuto da je pri Ministarstvu turizma ustrojena Radna skupina za ocjenu mjera restrukturiranja u postupku predstečajnih nagodbi u koju je uključen i predstavnik sindikata.

**Sektor poljoprivrede**

U Izvješću Ministarstva poljoprivrede o suradnji tog ministarstva sa socijalnim partnerima u tom sektoru, ističe se dobra suradnja, ne samo na rješavanju problema tvrtki u pretežito državnom vlasništvu, već jednako tako i na rješavanju problema društava u privatnom vlasništvu, a koja su se našla u poslovnim poteškoćama.

Otežana suradnja partnera postoji u Hrvatskom šumama.

**Sektor prometa**

U proteklom razdoblju poduzimaju se akivnosti na rješavanju problema u tvrtkama Croatia Airlines d.d. Zagreb i Hrvatskoj pošti d.d. Zagreb.

Kada je riječ o aktivnostima u CA, poduzeću predstoji restrukturiranje u koje će biti usključeni i sindikati.

Hrvatska pošta d.d. provodi postupak restrukturiranja u cilju daljnjih racionalizacija troškova poslovanja poslodavca, kroz postupak kolektivnog pregovaranja.

U HŽ Infrastruktura d.o.o., suradnja socijalnih partnera odvija se kroz postupak kolektivnog pregovaranja, a ističe se od strane poslodavca, da se sa sindikatima redovito održavaju sastanci radi informiranja predstavnika radnika o stanju u tvrtki.